古人行
作者：方岳
朝代：宋

paragraphs: 古人二十四，已自取侯印。
加我三十一，擁褐猿猱逕。
古人三十六，已自歎頭顱。
加我十九年，雪頷埋霜鬚。
春風秋月五十五，青山白雲自今古。
與其浮沈於不卿不相之間，孰愈自適於老圃老農之伍。
休休休，仰面看人吾所羞。
莫莫莫，天下事堪幾回錯。
既不能致君乎唐虞，又不能收身於樵漁。
提携手板聊復爾，安用局促轅下駒。
昌黎老韓手筆大，光範三書看渠破。
號天叫地爲一官，宰相須還賈耽做。
不如荷葭塢中之把茅，卧聽松聲三峽濤。
開門夜半劃長嘯，已笑古人山月高。